Занту

Занту (авестоӣ Zantu, паҳлавӣ zand) — воҳиди марзӣ-маъмурӣ дар Авесто, аз нмана (хонавода), вис калонтар, аз даҳйу хурдтар, ки дар замони қадим ноҳия ва булукро ифода мекард.

Калимаи «шоптра» дар «Ясно» бо занту ҳаммаъно мебошад. Баъдан аз решаи вожаи занту ва ҷузъи таркибии паити (paiti) мафҳуми нави сиёсии зантупати — сарвари занту, раиси ноҳия, булук пайдо шуд. Ҷузъи «паити» дар забони форсии имрӯза ба шакли «бад» ба маънои сарвар, сардор, раис дар калимаҳои сипаҳбад, борбад, мубад, ҳирбад ва ғ. боқӣ мондааст. Дар тарҷумаи «Меҳр-яшт» (банди 115) калимаи мазкур ба шакли «зандпат» омадаааст. Занту калимаи авестоист ва дар паҳлавӣ «занд» хонда мешавад, вале он аз калимаи «занд»-и паҳлавӣ, ки ба маънои тарҷумаву тафсири Авесто ба забони паҳлавист, фарқ мекунад.

Ба ақидаи Пури Довуд, дар забони форсии нав номи асосгузори силсилаи Зандия — Каримхони Занд аз калимаи занту (дар паҳлавӣ занд) бархоста аст.

 Эзоҳ 

 Адабиёт